Hvis bare jeg kunne vise dig, hvor mange der står lige ved siden af dig og har det på præcis samme måde, så ville du måske ikke føle dig helt så alene. Jeg har ikke tal på det, men jeg kan forsikre dig om, at tusindvis af alle os, der er vokset op med dysfunktionelle forældre, lider i vores voksenliv på grund af vores manglende evne til at skabe sunde relationer. Dine venner og din familie mener det jo godt, når de forsøger at skubbe til dig, men de forstår ikke, hvor stor en opgave det er at bryde den sociale arv. Du må forklare dem, at du ikke har lært at tage vare på dig selv, og at du nu ser dit forhold i et andet lys (de har nok set det længe), og du har brug for tid til at forstå sammenhængen rigtigt. Du skal begynde at mærke dig selv og sige fra, når din mand går over dine grænser. Hvis han råber eller drikker eller manipulerer, skal du trække dig. Det kan være, du skal have professionel hjælp til at finde de nye strategier. Der er mange små bitte ting, man kan begynde at gøre i de relationer, man er bundet i, så man selv træder mere frem som person og på den måde beroliger sit system, men det tager tid. Dine venner og familie skal rose dig for dine små skridt. De ser slutmålet, skilsmissen, som dér hvor du har klaret den, men der er så mange opgaver på vej derhen. Tænk, hvis man sagde til en baby, der tog sine første skridt, ”det er flot, men det er først rigtig flot, når du kan gå ud i køkkenet og tilbage igen”, så ville al motivation jo dø langsomt. Dine nærmeste skal opmuntre dig og være omkring dig. Du skal have ros, hvis du fortæller om dine følelser, ros hvis du rykker dig bare en centimeter. Du kan jo begynde med at fortælle dem, at du har brug for at gøre det her i dit eget tempo. Jeg ønsker dig stort held og lykke. Klarsyn kan være skræmmende, men det er sommetider nødvendigt for at rykke sig et bedre sted hen.